กระทรวงพลังงาน ทบทวนสถานการณ์ราคาดีเซลประจำสัปดาห์อีกครั้งในวันพรุ่งนี้
นายพรชัย จิรกุลไพศาล ผู้อำนวยการสำนักนโยบายและยุทธศาสตร์ หรือ สนย. เปิดเผยว่า ในวันพรุ่งนี้ (6 มิ.ย.65) กระทรวงพลังงาน โดยสำนักงานกองทุนน้ำมันเชื้อเพลิง จะมีการประชุมคณะกรรมการบริหารกองทุนน้ำมันเชื้อเพลิง หรือ กบน. เพื่อทบทวนราคาดีเซลประจำสัปดาห์อีกครั้ง หลังจากเมื่อวันที่ 30 พฤษภาคมที่ผ่านมา กบน. มีมติปรับขึ้นราคาขายปลีกน้ำมันดีเซลอีกลิตรละ 1 บาท ส่งผลให้ราคาขายปลีกน้ำมันดีเซลอยู่ที่ 32.94 บาทต่อลิตรตั้งแต่วันที่ 31 พฤษภาคม 2565 เป็นต้นมา โดยในช่วงตลอดสัปดาห์ที่ผ่านมากองทุนน้ำมันเชื้อเพลิง ยังคงตรึงราคาน้ำมันดีเซลไว้ที่ลิตรละ 33 บาท เนื่องจากสถานการณ์ราคาพลังงานในตลาดโลกยังมีความผันผวนต่อเนื่อง จากหลากหลายปัจจัยที่เกิดกับประเทศมหาอำนาจทางเศรษฐกิจ และเป็นการเสริมสภาพคล่องให้กับกองทุนน้ำมัน ซึ่งยอมรับว่าในช่วงนี้ราคาดีเซลจะไม่มีต่ำกว่าลิตรละ 33 บาท อย่างไรก็ตาม ตามที่กระทรวงพลังงาน ได้ทยอยปรับราคาขึ้นเพื่อไม่ให้กระทบต่อค่าครองชีพของประชาชน ซึ่งจะติดตามราคาน้ำมันดิบตลาดโลกต่อเนื่อง และคงกรอบดีเซลไม่เกินลิตรละ 35 บาท ส่วนผลการประชุม กบน. จะออกมาเป็นเช่นไร นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง จะเป็นผู้แถลงผลการประชุมอีกครั้ง สำหรับฐานะกองทุนน้ำมันเชื้อเพลิงปัจจุบัน ติดลบกว่า 81,395 ล้านบาท แบ่งเป็นบัญชีน้ำมันติดลบ 45,968 ล้านบาท และบัญชีก๊าซ LPG ติดลบ 35,427 ล้านบาทกรมธุรกิจพลังงาน เปิดเผยภาพรวมสถานการณ์การใช้น้ำมันเชื้อเพลิง รอบ 4 เดือนของปี 2565 ระหว่างเดือนมกราคม-เมษายน 2565 ที่ผ่านมาการใช้น้ำมันเชื้อเพลิงเฉลี่ยต่อวัน เพิ่มขึ้นเมื่อเทียบกับช่วงเดียวกันของปีก่อนร้อยละ 11.2 เนื่องจากเศรษฐกิจเริ่มฟื้นตัว โดยการใช้กลุ่มดีเซลเพิ่มขึ้นร้อยละ 15.7 ส่วนการใช้น้ำมันกลุ่มเบนซินลดลงร้อยละ 3.9 เนื่องจากราคาที่อยู่ในระดับสูง เฉลี่ยอยู่ที่ 29.60 ล้านลิตรต่อวัน ลดลงจากช่วงเดียวกันของปีก่อน ลดลงร้อยละ 3.9 น้ำมันอากาศยานเชิงพาณิชย์ Jet A1 เพิ่มขึ้นร้อยละ 48.8 น้ำมันเตาเพิ่มขึ้นร้อยละ 17.2  LPG เพิ่มขึ้นร้อยละ 9.3 น้ำมันก๊าดเพิ่มขึ้นร้อยละ 4.0 ขณะที่การใช้ NGV ทรงตัวในระดับเดิม